ক্রিকেট দুনিয়ায় খুবই পরিচিত দুই নাম ইরফান পাঠান এবং ইউসুফ পাঠান। আন্তর্জাতিক এবং ঘরোয়া দু’ধরনের ক্রিকেটে স্টেডিয়াম মাতিয়ে রাখতে ভালবাসেন তাঁরা। বলা বাহুল্য, দেশজুড়ে তাঁদের ভক্ত সংখ্যাও প্রচুর। কিন্তু গতকাল অর্থাৎ বুধবার সম্পূর্ণ ভিন্ন কারণে এই দুই অলরাউন্ডারকে কেন্দ্র করে তোলপাড় হল সোশ্যাল মিডিয়া।
সামাজিক মাধ্যম যেমন যোগাযোগের সুবিধা বাড়িয়ে দিয়েছে বিগত কয়েক বছরে, তেমনই উদ্বেগের সৃষ্টি করেছে নিত্য জীবনে। সেলিব্রিটিরা ঘন ঘন মৌলবাদের শিকার হচ্ছেন  সোশ্যাল মিডিয়ায়। ভক্তদের হীন মানসিকতা-অন্ধবিশ্বাসের কারণে বার বার আক্রান্ত হচ্ছেন তাঁরা। কিছুদিন আগেই মৌলবাদের শিকার হয়েছিলেন সানিয়া নির্জা এবং মহম্মদ সামির স্ত্রী হাসিন জাহান। এ বার ইরফান পাঠানের পোস্ট করা এক ছবিকে কেন্দ্র করে অসন্তোষ ছড়াল। ছবিটি ইরফান তাঁর টুইটার অ্যাকাউন্ট থেকে পোস্ট করেছেন। ছবিতে দেখা যাচ্ছে ইরফানের দাদা ইউসুফ কিছু একটা রান্না করছেন কড়াইতে। ক্যাপশনে ইরফান মজার ছলেই লেখেন, ‘যে মাঠে ছক্কা হাঁকাতে ওস্তাদ, মাঠের বাইরেও সে কিছু কম যায় না।’ এরপর তারিফের সুরে তিনি লেখেন, ‘কী উত্তম ডিনার বানিয়েছ আজ!’

এই সামান্য ছবিকে কেন্দ্র করে একের পর এক অদ্ভুত মন্তব্য করতে থাকেন ভক্তরা। হাবিব খান নামে এক ভক্ত লেখেন, ‘এটা আবার বিফ বানাওনি তো? আমি চাই না তোমাদের পিটিয়ে মারা হোক। তোমরা দু’জনেই আমাদের খুব প্রিয় ক্রিকেটার। আল্লাহ্ তোমাদের মঙ্গল করুন।’ এছাড়াও আরও গরমাগরম মন্তব্য আসতে শুরু করে ইউসুফের এই রান্না করার ছবিটিকে কেন্দ্র করে। শুরু হয়ে যায় বিতর্ক। ইউসুফ বা ইরফান অবশ্য এ নিয়ে এখনও মুখ খোলেননি।